冬大雷電
作者：高斯得
朝代：宋

paragraphs: 方冬十月天炎蒸，雷公吼怒聲憑憑。
投壺玉女忽大笑，晦明倏爍來相乘。
天方收聲地藏蟄，激怒豈爲陰所陵。
圓蒼寓意端有在，要使强臣生戰兢。
强臣聞之但一笑，小兒怖我終何能。
白鷄巨浸九齡亞，青鼠妖星千道稜。
我猶視爾爲戲劇，此雷何啻蟲薨薨。
聖君小變亦知懼，姦臣大異那能懲。
寄語天公停此小伎倆，只須一聲霹靂王茂宏。